Ġunju 9, 2020 L-Assoċjazzjoni tal-Istabbilimenti tal-Catering (ACE) laqgħet l-inċentivi favur is-suq li tħabbru lbieraħ mill-Gvern. Fost il-miżuri fil-pjan il-pjan ta' riġenerazzjoni ekonomika, ACE laqgħet il-ħlas mill-Gvern ta' suppliment għall-pagi sal-aħħar ta' Settembru ta' ħaddiema fl-istabbilimenti tal-catering, l-għajnuna fil-ħlas tal-kont tad-dawl u l-ilma tan-negozji u fil-ħlas tal-kirjiet tal-istess negozji. ACE laqgħet ukoll l-għajnuna diretta lill-familji biex tiġi stimulata l-ekonomija b'mod partikolari l-għoti ta' €100 f'forma ta' vouchers lil kull persuna li għalqet is-16-il sena. Fi stqarrija qalet li minn studju li għamlet fost il-membri tagħha ħareġ li matul it-tieni ġimgħa li bdew joperaw l-istabbiliment tal-catering wara li ġew illaxkati l-miżuri minħabba l-pandemija, id-dħul tagħhom kien ta' bejn 40 u 60 fil-mija ta' dak li kien qabel faqqgħet l-imxija.